Την ανάγκη ψυχραιμίας από την πλευρά της ελληνικής κυβέρνησης απέναντι στις προκλήσεις του Ρετζέπ Ταγίπ Ερντογάν σημειώνει σε ανακοίνωσή της η Ένωση Κεντρώων, τονίζοντας πως «η Ελλάδα πρέπει να κρατήσει την ψυχραιμία της, να ετοιμάζεται, όμως, και για τα χειρότερα, γιατί δεν είναι δυνατόν επ΄ άπειρον να δεχόμεθα απειλές και ταπεινώσεις από τον Ερντογάν».

Το κόμμα της αντιπολίτευσης επαναφέρει την πρότασή της για σύγκληση συμβουλίου των πολιτικών αρχηγών υπό τον Πρόεδρο της Δημοκρατίας, για ελληνοτουρκικά και εξοπλισμούς, ενώ παράλληλα στην ανακοίνωση εκφράζεται η απορία για «τη σιωπή του κ. Τσίπρα επί του θέματος».

«Το πινγκ-πονγκ δηλώσεων Ερντογάν και Καμμένου δεν ωφελεί την Ελλάδα και μας υποβιβάζει στο επίπεδο ενός τρελού γείτονα που παριστάνει ότι έχει δημοκρατία, ενώ διώκει και έχει συλλάβει εκατοντάδες χιλιάδες Τούρκους» καταλήγει η Ένωση Κεντρώων.